# PÁLYÁZATI FELHÍVÁS

# a Szegedi Tudományegyetem által meghirdetett

# „Proof of Concept” Alaphoz

#

A Szegedi Tudományegyetem Tudományos és Innovációs Rektorhelyettese pályázatot hirdet a 2019-1.2.1- Egyetemi Innovációs Ökoszisztéma projekt keretében megvalósítandó Proof of Concept Alaphoz.

### ****A Proof of Concept Alap létrehozásának célja****

### Mivel az innovatív egyetemi kutatási eredmények sok esetben nem jutnak el a piacra lépéshez szükséges fejlesztési mérföldkövekig, és nem képesek áthidalni a kutatás és a hasznosítás között tapasztalható rést, az úgynevezett „halál völgyét”, szükséges egy olyan finanszírozási alap létrehozása, amely képes áthidalni ezt a helyzetet. A Szegedi Tudományegyetem által meghirdetett Proof of Concept (továbbiakban PoC) Alap elsődleges célja, hogy az Egyetemen keletkezett technológiák piaci hasznosításának elősegítése érdekében támogatást nyújtson. A szakmai és financiális támogatás lehetőséget nyújt a technológiák hasznosítási lehetőségeinek értékelésére, a megfelelő hasznosítási stratégia kialakítására, valamint arra, hogy a jelenlegi megoldásoknál gyorsabban juttassa el a technológiát egy olyan fejlettségi fázisra, amely által az alkalmas lehet üzleti jellegű hasznosításra (pl. licenciába adásra vagy hasznosító vállalkozás útján történő tőkebevonásra).

1. **A rendelkezésre álló pénzügyi keret**

A Proof of Concept Alap meghirdetésére rendelkezésre álló keret összesen 54 millió forint. A támogatás mértéke projektenként maximum 9 millió forint, amely lehet:

* az SZTE Proof of Concept Alap keretében támogatást elnyert pályázatok **bérjellegű** támogatása (bérkiegészítés, megbízási díj);
* az SZTE Proof of Concept Alap keretében támogatást elnyert pályázatok **igénybe vett szolgáltatá**sainak támogatása.

**Továbbá:**

A vezető kutató és szervezeti egységébe[[1]](#footnote-1) tartozó projekt résztvevők bérjellegű támogatása a támogatási keretösszeg maximum 40%-a lehet.

A hiányzó kompetenciák pótlására különböző SZTE szervezeti egységekből bevont projekt résztvevők bérjellegű támogatása és az igénybe vett szolgáltatások együttes összege a támogatási keretösszeg minimum 60%-a kell, hogy legyen.

1. **A rendelkezésre álló megvalósítási idő**

A Proof of Concept Alap pályázati projektjei minimum 6, maximum 9 hónapra 2 mérföldköves bontásban tervezhetőek.

1. **A pályázat benyújtásának feltételei**
	1. **A pályázók köre**

Pályázhatnak a Szegedi Tudományegyetemen foglalkoztatási jogviszonnyal rendelkező személyek (kutatók, oktatók).

**Továbbá:**

* Egy személy egy pályázati meghirdetési körben maximum 2 db pályázatot adhat be.
* A pályázatot benyújtó személy közreműködőként részt vehet másvalaki pályázatának megvalósításában.
* Több együttműködő által megvalósítandó pályázat esetén vezető kutató kijelölése szükséges.

Amennyiben a pályázat tárgyát képező szellemi alkotás több jogosult kutatás-fejlesztési tevékenységének eredménye, több jogosult szellemi alkotása, a pályázat kizárólag valamennyi feltaláló/alkotó által együttesen nyújtható be a tulajdoni részarányok megjelölésével.

* 1. **A pályázatra vonatkozó feltételek**

### A Proof of Concept Alap keretében olyan, a Szegedi Tudományegyetemen létrehozott üzleti hasznosítási potenciállal rendelkező, kutatási eredményekre és innovatív ötletekre épülő pályázatok nyújthatók be, amelyek az innovációs ötletek tudományos/technológiai megvalósíthatóságát - megfelelő kutatási eredmények /előzetes kutatások birtokában - alapjaiban igazolják, és amelyek a technológia-, szolgáltatás-, termékfejlesztés soron következő fázisát vagy ezek tesztelését célozzák meg.

### A projektekkel szemben elvárt követelmények:

* A projekt alapját képező technológia még nem került hasznosításra erre vonatkozó opciós jog sem került alapításra;
* A projekt a proof-of-concept fázist, illetve a szellemi alkotás hasznosíthatóságának demonstrálását célozza meg, támogatva ezzel a hasznosítási stratégiát;
* A projekt a technológia-, termékfejlesztés soron következő fázisát vagy ezek tesztelését célozza meg.

**Továbbá:**

* Kizárólag a Szegedi Tudományegyetemen, a jelen felhívásban meghatározott, a pályázat beadásra jogosult pályázói körbe tartozó személyek (oktató, kutató) által létrehozott, hasznosítási potenciállal rendelkező kutatási eredményekre épülő projekt támogatható, melynél jól beazonosítható egy vagy több, védelemben részesíthető szellemi alkotás.
* A kutatói projekt alapját képező technológia, illetve a projekt támogatásával létrejövő eredmény (szellemi alkotás) kizárólagos jogosultja a Szegedi Tudományegyetem a Szegedi Tudományegyetem Szellemitulajdon- kezelési szabályzata alapján <https://u-szeged.hu/szabalyzatok>.
* A harmadik személyekkel osztott tulajdonban lévő technológiára irányuló projekt abban az esetben támogatható, amennyiben a Szegedi Tudományegyetem tulajdoni részaránya az érintett technológiára vonatkozóan minimum a 30%. Ilyen technológia (szellemi alkotás) esetén minden alkalommal szükséges kikérni a rektor és a kancellár véleményét a pályázat értékelése során.
	1. **A pályázati támogatás felhasználására vonatkozó feltételek**

A pályázat elvárt eredménye: olyan innováció/prototípus fejlesztése, mely alkalmas üzleti jellegű hasznosításra.

**4.3.1 Támogatható tevékenységek:**

A Proof of Concept Alapból megítélt támogatás kizárólag üzleti hasznosítást előmozdító fejlesztésre vagy tesztelésre fordítható. Ez széles körű tevékenységeket fed le, így például:

* Proof of concept kísérletek végzése (pl. annak demonstrálása, hogy egy kísérleti eredmény reprodukálható vagy több módon is felhasználható);
* Külső szakértők megbízása rövid, üzleti-hasznosítási modell kidolgozására, piacelemzésre, piacfókuszálásra;
* Projekt-specifikus tevékenységek, melyek segítik a technológia kereskedelmi szempontból történő vonzóvá tételét;
* Külsős vizsgálatok, terméktesztek, terepkísérletek;
* Technológiai szakemberek igénybevétele egy-egy projekt-specifikus tevékenységre, alkalmi jelleggel, rövid időtartamra;
* Prototípus-fejlesztés fázisai;
* Infrastruktúra használat a projekt időtartama alatt;
* Külső szolgáltatások igénybevétele, amennyiben a projekt megvalósításához szorosan kapcsolódik (pl. szoftverfejlesztés, rapid prototyping, analitikai szolgáltatások, kisarculat tervezés: logó, landing oldal, névjegykártya stb.);

**4.3.2 Nem támogatható tevékenységek:**

* Szabadalmaztatási és egyéb jogi eljárások;
* Marketingtevékenység (kivéve kisarculattervezés);
* Akadémiai konferenciákon, szemináriumokon történő részvétel;

**4.3.3 További feltételek:**

* A projekt végrehajtása nem lehet kedvezőtlen kihatással a tanszék, intézet működésére, azaz a projekt megvalósítása esetén is szükséges biztosítani a rendes működést.
* A támogatás nem egy összegben érkezik a pályázó részére, hanem támogatási formának megfelelően (megbízási szerződés vagy bérkiegészítés) mérföldkövenként. A pályázó akkor kapja meg a záró mérföldkőhöz rendelt támogatást, ha a köztes mérföldkő elvárásait sikeresen teljesítette.
* A pályázónak a köztes és záró mérföldkövek befejezését követő 7 napon belül írásos beszámolót kell készítenie (Időközi beszámoló adatlap, Záró beszámoló adatlap letölthető: <http://www.inno.u-szeged.hu/informacios-anyagok>). Benyújtási formája: eredetiben papír alapon aláírva és szkennelve aláírva, hiánytalanul kitöltve az Innovációs Igazgatóság felé benyújtva (inno@szte.hu)

### A pályázás menete

### A pályázatok kezelését a Stratégiai és Fejlesztési Főigazgatóság egységei végzik.

**A pályázók jelentkezési szándékukat a Regisztrációs adatlap kitöltésével jelzik** (letölthető: <http://www.inno.u-szeged.hu/informacios-anyagok>), melyet hiánytalanul kitöltve, szkennelt formában, aláírva kell elküldeni az inno@szte.hu email címre **2022. január 20. 24:00-ig**. A Regisztrációs adatlappal kapcsolatban az Innovációs Igazgatóság munkatársai 1 munkanapon belül értesítést küldenek. A beérkezett Regisztrációs adatlapok alapján a Szegedi Tudományegyetem Innovációs Bizottsága előminősíti a projekteket 2022. január 31-ig, melynek, **eredményéről** az Innovációs Igazgatóság munkatársai 1 munkanapon belül email-ben értesítik a pályázókat. A minősítés végeredményeként maximum 15 db pályázati projekt kerül kiválasztásra.

**5.1 Pályázati tanácsadás**

**A pályázati projektek elkészítésével, kidolgozásával kapcsolatban az SZTE Virtus mentorok 2022. március 31-én 14 óráig tanácsadást nyújtanak. A tanácsadás célja a pályázók mentorálása és felkészítése az Innovációs Tanácsadó Testület előtti projekt prezentációra az alábbi szempontok mentén:**

* a pályázó felmérte-e a technológia innovációs hozzáadott értékét, technológiai kidolgozottsági fázisának megállapítása;
* szellemitulajdon-védelmi korlátok, versenytársak köre;
* a technológia innovációs értékének megalapozottsága, piaci és üzleti vonzerő;
* az üzleti modell alapjainak, a költségek és árbevételek tervezése, a prototípus fejlesztés előzetes költségbecslése;
* a projektjavaslat finanszírozási terve.

A tanácsadás előre egyeztetett időpontokban zajlik, a mentorálási folyamat során Tanácsadási napló készül, mely a pályázati dokumentáció részét képezi.

A pályázatok benyújtásának feltétele az előzetes tanácsadáson való részvétel.

**5.2 A pályázati dokumentáció kötelező elemei:**

1. Hiánytalanul kitöltött Pályázati adatlap szkennelt formában a pályázó vezető kutató által aláírva (letölthető: <http://www.inno.u-szeged.hu/informacios-anyagok>)
2. A pályázat kötelezően csatolandó mellékleteit képező nyilatkozatok, kitöltve, aláírva, szkennelve (letölthető: <http://www.inno.u-szeged.hu/informacios-anyagok>)

A kötelezően csatolandó nyilatkozatok a következők:

* Nyilatkozat a pályázatban foglalt ötletre, szellemi alkotásra vonatkozóan
* Nyilatkozat a pályázatban megjelöltek elismeréséről
* Nyilatkozat a pályázó személyes adatainak kezeléséről
* Nyilatkozat a személyes adatok, valamint kép és/vagy hangfelvétel nyilvánosságra hozataláról
* Nyilatkozat média megkeresésre vonatkozóan
1. Egyszerűsített pénzügyi terv adatlap szkennelt formában a pályázó vezető kutató által aláírva és excel formátumban (letölthető: <http://www.inno.u-szeged.hu/informacios-anyagok>), melyhez kötelezően csatolandók:
* Bérkiegészítéssel foglalkoztatottak esetében az önéletrajzok
* Megbízási szerződéssel foglalkoztatottak esetében
	+ - a pályázó vezető kutató által tett kizárólagossági nyilatkozat, melyben indokolja, hogy miért a megbízott a legalkalmasabb személy a feladatra
		- nyilatkozat az érintett tanszékvezetőtől, hogy szaktudás vagy kapacitás nem áll rendelkezésre az SZTE-n a feladat elvégzésére
		- megbízott/ak önéletrajza a releváns végzettségek igazolásával
* Szolgáltatás beszerzés/ek esetén a vonatkozó műszaki specifikáció, és egy indikatív árajánlat. (Tájékoztatásul: a megvalósítás során a bruttó 300 e Ft értéket meghaladó beszerzés/ek esetén 3 árajánlat benyújtása kötelező).

Amennyiben a pályázatot több feltaláló/alkotó együtt nyújtja be, valamennyi pályázó 5.2 b pontban felsorolt nyilatkozatát csatolni szükséges.

### ****5.3 Benyújtás formája:****

A **sikeres előminősítést követően** a pályázati anyagot kizárólag elektronikus formában lehet benyújtani az alábbi formátumban:

* az 5.2 a, pontban megjelölt Pályázati adatlap aláírva, szkennelve pdf formátumban egy dokumentumként,
* az 5.2 b, pontban megjelölt nyilatkozatok alkotónként, aláírva, szkennelve pdf formátumban egy dokumentumként
* az 5.2 c pontban megjelölt Egyszerűsített pénzügyi terv adatlap aláírva, szkennelve, pdf formátumban a releváns kötelező csatolmányokkal kiegészítve egy dokumentumként
* az Egyszerűsített pénzügyi terv excel formátumban

az inno@szte.hu email címre **2022. március 31. (csütörtök) 24:00 óráig.**

1. **Értékelés menete**

**6.1 Formai ellenőrzés**

A beérkezett pályázatokat az Innovációs Igazgatósága érkezteti, majd ellenőrzi, hogy megfelelnek-e a pályázati kiírásban megjelölt formai feltételeknek. A pályázók 2 munkanapon belül, e-mail-en visszajelzést kapnak a pályázat formai befogadására vonatkozóan. Hiánypótlásra az értesítést követő 2 munkanapon belül van lehetőség.

A formai követelményeknek nem megfelelő pályázatok nem kerülnek értékelésre.

**6.2 Szakmai értékelés**

**6.2.1 SZTE Innovációs szakvélemény**

Az SZTE Innovációs Igazgatósága a formailag megfelelt pályázati dokumentumokat az SZTE Innovációs Szakvélemény Értékelési adatlapon technológiai és stratégiai szempontok alapján értékeli.

**6.2.2 Innovációs Tanácsadó Testület értékelése**

A technológiai és stratégiai szempontok alapján értékelt pályázati dokumentumokat az SZTE Innovációs Igazgatósága az Innovációs Tanácsadó Testület (továbbiakban Testület) elé terjeszti. A külső, ipari, üzleti, befektetői szakemberekből és az SZTE kiválósági tématerületek képviselőiből álló Testület meghallgatja a pályázók projekt-prezentációját és szükség esetén konzultációs lehetőséget biztosít, melyről jegyzőkönyv készül.

A Testület ezt követően a Testületi Értékelési adatlapon értékel, melynek során azoknak a projekteknek biztosít előnyt, amelyek a legnagyobb potenciállal vezetnek licencia típusú hasznosításhoz, spin-off vállalkozás alapításához vagy további, technológiai fejlesztést célzó források bevonásához. Kiemelt előnyt kapnak azok a projektek, amelyek vállalják spin-off vállalkozás alapítását.

1. **Döntés menete**

A technológiai/stratégiai és a testületi értékelőlapok kitöltése után a pontszámok összesítését követően a **pályázatok minősítése** az elért pontszámok függvényében az alábbiak szerint alakulhat:

**„A”** = az SZTE támogatja a benyújtott pályázatot a költségvetésében szereplő forrás mértékéig.

**„B”** = az SZTE feltétellel- a költségvetés módosítása, költségcsökkentés vagy a projekt átdolgozása mellett -támogatja a benyújtott pályázatot

 **„C”** = az SZTE nem támogatja a benyújtott pályázatot, javasolja a pályázó SZTE Virtus mentorprogramban való további részvételét.

 A Testület a legmagasabb pontszámot elért „A” és „B” minősítésű pályázatokat minősíti támogatásra jogosultnak a rendelkezésre álló keret kimerüléséig.

Az Innovációs Tanácsadó Testület döntéséről jegyzőkönyv készül, melynek melléklete a kitöltött Döntési adatlap.

Az SZTE Innovációs Igazgatósága elektronikus levelezési rendszeren keresztül értesíti a pályázót a pályázat eredményéről.

A pályázat benyújtása, valamint a Pályázati felhívásban meghatározott jogosultsági feltételek teljesítése nem jelent alanyi jogosultságot a támogatásra.

1. **A támogatási döntéssel kapcsolatos információk**

**8.1 Támogatási döntés**

A támogatott projektek megvalósítására a Pályázat Egyszerűsített költségvetési terv (4.sz. melléklet) dokumentumban foglaltaknak megfelelően bérkiegészítési megállapodások és megbízási szerződések kerülnek aláírásra az SZTE Stratégiai és Fejlesztési Főigazgatósága és a pályázó/k között.

A nyertes pályázók részére átadásra kerülnek az alábbi dokumentumok:

* **Támogatási értesítés**, amelyben rögzítésre kerül, hogy az Innovációs Tanácsadó Testület milyen feltételek mellett javasolta támogatásra érdemesnek a projektet,
* **Projekt megvalósítási útmutató**, amely rögzíti a mérföldköveket, a megvalósítás során alkalmazandó beszámolási kötelezettségeket és a nem teljesítés esetére meghatározott következményeket.

**8.2 Kifizetések és elszámolások**

Az elszámolásokat a Projektmenedzsment Igazgatóság koordinálja.

A beszerzések, elszámolások és kifizetések megvalósulását az SZTE szabályzatai (<https://u-szeged.hu/szabalyzatok> ), különös tekintettel a Szerződéskötési és Kötelezettségvállalási Szabályzat határozzák meg.

A megítélt támogatás összege nem módosítható, a kifizetések együttes mértéke nem haladhatja meg az elfogadott mérföldkövekhez, szerződés szerint rendelt kumulált értéket.

 **8.2.1 Költségvetés módosítás**

A támogatási keretösszeg egyes tételei átcsoportosíthatók szigorúan a támogatott költségvetési kereten belül.

A módosítás lehet:

• bérjellegű (a projektben közreműködő személyek körének változása, az egyes személyekhez kötődő bérkiegészítés, megbízási díj összegének változása)

• szolgáltatás jellegű (a költségvetési tervben megjelölt indikatív árajánlat összegének maximum bruttó 10%-os változása, az igénybe vett szolgáltatások körének változása)

**A módosítási igény bejelentésének határideje és módja:**

Módosításra két alkalommal van lehetőség:

• A Támogatási döntést követő 30 napon belül Egyszerűsített pénzügyi terv adatlap benyújtásával.

• Az I. mérföldkő teljesítését követően Módosított egyszerűsített pénzügyi terv benyújtásával, részletes indoklás mellett legkésőbb az időközi szakmai beszámoló benyújtásával egyidőben.

1. **Nyomon követés**

A projekt végrehajtásának nyomon követését a Stratégiai és Fejlesztési Főigazgatóság egységei végzik.

A pályázónak mérföldkövenként, a mérföldkő lezárását követő 7 napon belül szakmai **időközi-**, illetve a projekt befejeztével **záróbeszámolót** szükséges összeállítani előre meghatározott formában (letölthető: [http://www.inno.u-szeged.hu/informacios-anyagok)](http://www.inno.u-szeged.hu/informacios-anyagok%29%20)

Ezen kívül a támogatást igénylő 2 havonta **szóbeli beszámoló** keretében ad tájékoztatást az SZTE Innovációs Igazgatóságnak, melynek célja a szakmai előrehaladás nyomon követése.

A beszámolókat az SZTE Innovációs Igazgatóságnak kell megküldeni, az értékelést az Innovációs Tanácsadó Testület és a Projektmenedzsment Igazgatóság munkatársai végzik. A mérföldkőbeszámolókat az Innovációs Tanácsadó Testület javaslata alapján a szakmai vezető fogadja el, melyről teljesítésigazolást állít ki.

A záróbeszámolónak tartalmaznia kell a kutató, vezető kutató további terveit technológia továbbfejlesztését és a hasznosítási törekvéseket illetően.

1. **Kapcsolat**

További kérdéseivel forduljon az Innovációs Igazgatóság üzletfejlesztési menedzseréhez:

Koppány Enikő
E-mail: koppany.eniko@szte.hu

Telefon: +36 (70) 439 9993

**11. MELLÉKLETEK:**

1. sz. melléklet – Regisztrációs adatlap

2. sz. melléklet - Pályázati adatlap

3. sz. mellékelt- kötelezően csatolandó mellékleteket képező nyilatkozat minták:

* 1. sz. Nyilatkozat a pályázatban foglalt ötletre, szellemi alkotásra vonatkozóan
* 2. sz. Nyilatkozat a pályázatban megjelöltek elismeréséről
* 3. sz. Nyilatkozat a pályázó személyes adatainak kezeléséről
* 4. sz. Nyilatkozat a személyes adatok, valamint kép és/vagy hangfelvétel nyilvánosságra hozataláról
* 5. sz. Nyilatkozat média megkeresésre vonatkozóan

4. sz. melléklet – Egyszerűsített pénzügyi terv adatlap

5. sz. melléklet – Pályázat értékelési adatlap

6. sz. melléklet - Időközi beszámoló adatlap

7. sz. melléklet - Záróbeszámoló adatlap

8. sz melléklet – Projekt megvalósítási útmutató

A projekt a 2019-1.2.1-EGYETEMI-ÖKO-2019-00018 azonosító számú Hatékony egyetemi innovációs ökoszisztéma fejlesztése és működtetése a Szegedi Tudományegyetemen című pályázat keretében, a Nemzeti Kutatási, Fejlesztési és Innovációs Hivatal támogatásával, a Nemzeti Kutatási, Fejlesztési és Innovációs Alapból valósul meg.



1. Szervezeti egység alatt a vezető kutató projektjének megvalósítási helyszínét értjük. [↑](#footnote-ref-1)